Islaam Question and Answer 

General Supervisor: Shaikh Muhammad Saalih Al-Munajjid 
(2182) Taarik Namaaz (Namaaz chorne waale) Ke Ahkaam 


Sawaal: Saheeh Ahaadees mein saraahat ke saath maujood hai ke Taarik Namaaz Kaafir 
hai aur agar hum Hadees ke zaahir ko ley to jaan boojh kar 'amadan Namaaz Tark 
(chorne] waale ko wiraasat ke saare huqooq se mahroom kiya jaaega, aur un ke liye 
Qabristaan bhi 'alaahidah banaaya jaaega, aur un ke liye Rahmat aur Salaamti ki du'aa bhi 
nahin ki jaaegi, kyunke Kaafir ke liye Aman wa Salaamti nahin. 

Hum ye mat bhoolein ke agar hum Muminon aur Ghair Muminon mein se Namaazi 
Mardon ka survey kare to 6 % se zyaadah nahin hoga, aur khaas kar 'Auratein to us se bhi 
kam (ILLAA MAN RAHIMA RABBI, WALLAAHU 'ALAM], 

Chunaache Sharee'at Islaamiyyah ki is silsilah mein kya raae hai, aur Taarik Namaaz ko 
Salaam karne aur Salaam ka jawaab dene ka hukm kya hai ? [Published Date: 09-07-2006] 

Jawaab: ALHAMDULILLAAH: 


Jaan boojh kar 'amadan Namaaz Tark karne waala Musalmaan agar Namaaz ki Fareezat ka 
inkaar na kare to us ke Hukm mein 'ULamaa Karaam ka ikhtilaaf paaya jaata hai. 

Ba'z 'ULamaa usey Kaafir aur daairah Islaam se khaarij qaraar dete hain, aur woh Murtadd 
shumaar hoga, Us se teen yaum (ya'ni 3 din] tak Tawbah karne ko kaha jaaega, Agar teen 
dino mein us ne Tawbah karli to bahtar warnah Murtadd hone ki binaa par usey Qatal kar 
diya jaaega, Na to us ki Namaaz Janaazah adaa ki jaaegi, aur na hi usey Musalmaanon ke 
Qabristaan mein dafan kiya jaaega, aur na Zindah Aur Murdah haalat mein us par Salaam 
kiya jaaega, aur us ki bakhshish aur us par Rahmat ki du'aa bhi nahin ki jaaegi na woh 
khud Waaris ban sakta hai, aur na hi us ke maal ka Waaris banaa jaaega, balke us ka maal 
Musalmaanon ke Baitul-maal mein rakha jaaega, Chaahe benamaazon ki kasrat ho ya qillat 
(ya'ni kami], hukm ek hi hai un ke qillat aur kasrat se hukm koi tabdeel nahin hogi. 


Zyaadah Saheeh aur Raajih qaul yahi hai, kyunke Rasool Allaah (Sallallaahu 'Alaihi 
Wasallam] ka farmaan hai: 


jis' aii 3SC2J' * 4 iljj 



"Hamaare aur un ke darmiyaan a'hd namaaz hai, chunaacheh jis ne bhi Namaaz Tark ki us 
ne kufr kiya." [ Jaami' At-Tirmizi: 2621 [Saheeh] ] 

Isey Imaam Ahmad ne Musnad mein aur Ahl Sunan ne Saheeh sanad ke saath bayaan kiya 
hai. 

Aur Nabi [Sallallaahu 'Alaihi Wasallam] ka ye bhi farmaan hai: 




"Aadmi aur Shirk wa Kufr ke darmiyaan Namaaz ka Tark karna hai.” [Saheeh Muslim: 247] 

Isey Imaam Muslim [^u: &\ ne Saheeh Muslim mein is mauzoo' ki doosri Ahaadees ke 
saath rivaayat kiya hai. 

Aur Jam-hoor 'ULamaa Karaam ka kahna hai ke agar woh Namaaz ki Fareezat ka inkaar 
kare to woh Kaafir hai aur Deen Islaam se Murtadd hai, us ka hukm wohi hai jo pehle qaul 
mein tafseel ke saath bayaan hua hai. 

Lekin agar woh us ki fareezat ka inkaar nahin karta balke woh Susti aur Kaahili ki binaa 
par Namaaz Tark karta hai to woh Kabeerah Gunaah ka murtakib tahrega, lekin daairah 
Islaam se khaarij nahin hoga, usey Tawbah karne ke liye Teen Din ki muhallat di jaaegi, 
agar to woh Tawbah karle ALHAMDULILLAAH warnah usey bataur Hadd Qatal kiya jaaega 
Kufr ki binaa par nahin. 

To is binaa par usey Ghusl bhi diya jaaega, aur kafan bhi aur us ki Namaaz Janaazah bhi 
padhaai jaaegi, aur us ke liye bakhshish aur maghfirat wa rahmat ki du'aa bhi ki jaaegi, aur 
Musalmaanon ke Qabristaan mein dafan bhi kiya jaaega, aur woh waaris bhi banega aur us 
ki wiraasat bhi taqseem hogi, Ijmaali taur par us par Zindagi aur Maut dono sooraton mein 
Gunahgaar Musalmaan ka hukm jaari kiya jaaega. 

